Viskupič, Marián, poslanec NR SR (2020-12-04):
Pán predsedajúci, ďakujem za slovo. Vážený pán minister, vážené kolegyne, kolegovia, nevidím tu síce už pána Tomáša, ale aspoň, aspoň jednu vetu mu poviem. No, viete, možno by bolo dobré pozrieť do štatistických ročeniek napríklad tak Česka, kde v tých rokoch ´17, ´18, ´19 neboli deficity, ale prebytky. A ich dlh, štátny dlh rástol nielen, teda klesal nielen v percentuálnej, ale aj v absolútnej miere. Takže to je jedna vec. A áno, tých 48 % zo štatistického úradu bolo Eurostatom upravených vlani na 48,5 %. To len aby sme tu teda mali presné čísla. Každopádne ale moje vystúpenie bude o pozmeňováku, o technickom pozmeňováku, ktorý potrebujeme prijať ku teda zákonu k štátnemu rozpočtu na základe teda noviel zákona o dani z príjmu a zákona o správe daní a ktorým sa teda upravia vlastne čísla v štátnom rozpočte tak, aby všetko sedelo. Tak skúsim teda najprv zdôvodniť: Daňové príjmy štátneho rozpočtu sa znižujú o 9 mil. 131-tisíc eur z dôvodu novely zákona č. 595/2003 Z. z. o dani z príjmov v znení neskorších predpisov v súvislosti so zrušením oslobodenia peňažného príjmu, ktorý môže zamestnávateľ poskytnúť zamestnancovi za prácu podľa osobitného predpisu pri príležitosti obdobia letných dovoleniek a vianočných sviatkov, takisto rozšírením možnosti uplatnenia 1,7-násobku daňového bonusu pre vyživované dieťa, ktoré žije s daňovníkom v domácnosti a ktoré dovŕšilo 6 rokov a až kým nedovŕši 15 rokov. Zároveň sa zvyšujú o 27-tisíc eur sankcie uložené v daňovom konaní a sankcie súvisiace s úhradami za služby verejnosti poskytované Rozhlasom a televíziou Slovenska v súvislosti s novelou zákona č. 563/2009 Z. z. o správe daní a o zmene a doplnení niektorých zákonov, ktorá teda spočíva v zmene úroku za dobu povoleného odkladu platenia dane alebo platenia dane v splátkach z doterajších 10 % na 3 %. Zmena daňových príjmov štátneho rozpočtu sa premieta do zvýšenia hotovostného schodku štátneho rozpočtu. Premietnutím spomínanej novely zákona o dani z príjmov na akruálnej báze dôjde k zlepšeniu fiškálneho rámca v roku 2021 o 27,2 mil. eur v metodike ESA 2010, čo predstavuje zníženie percenta schodku rozpočtu verejnej správy zo 7,44 % HDP na 7,41 % HDP. Z celkovej sumy zlepšenia, spomínaných 27,2 mil. eur, predstavuje pozitívny vplyv 45,9 mil. eur v súvislosti so zrušením oslobodenia peňažného príjmu, ktorý môže zamestnávateľ poskytnúť zamestnancovi za prácu podľa osobitného predpisu pri príležitosti obdobia letných dovoleniek a vianočných sviatkov. Takisto zníženie hranice na uplatnenie 15-percentnej sadzby dane na sumu 49 790 eur sa pozitívne premietne do príjmov štátneho rozpočtu v sume 21 mil. eur. Ďalej úpravy v oblasti kúpeľníctva, ktorými sa ruší zvýhodnené odpisovanie, ako aj nezdaniteľná časť základu dane na daňovníka predstavujú pozitívny vplyv 5,8 mil. eur. Zvýšenie daňového bonusu predstavuje negatívny vplyv na rozpočet v sume 45,5 mil. eur. Novela zákona o dani z príjmu sa premietne negatívnym vplyvom na saldo obcí a vyšších územných celkov. Potom druhý bod z pozmeňováku je vlastne o všeobecnej pokladničnej správe, ktorej príjmy sa teda o dané, dané sumy znižujú. Teraz by som si dovolil prečítať samotné znenie pozmeňujúceho návrhu. Pozmeňujúci návrh poslanca Národnej rady Slovenskej republiky Mariána Viskupiča k vládnemu návrhu zákona o štátnom rozpočte na rok 2021 (tlač 307). V súlade s ustanoveniami zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov predkladám pozmeňujúci návrh k vládnemu návrhu zákona o štátnom rozpočte na rok 2021. Vo vládnom návrhu zákona navrhujem tieto zmeny: 1. V prílohe č. 1 Bilancia príjmov a výdavkov štátneho rozpočtu na rok 2021 v riadku „v tom: zo závislej činnosti“ sa suma „42 315 000“ znižuje o sumu 6 046 000 eur, v riadku „daň z príjmov právnickej osoby“ sa suma „1 816 429 000“ znižuje o sumu 3 085 000 eur a v riadku „Sankcie uložené v daňovom konaní a sankcie súvisiace s úhradami za služby verejnosti poskytované Rozhlasom a televíziou Slovenska“ sa suma „15 551 000“ zvyšuje o sumu 27 000 eur. Zmeny v daňových príjmoch sa premietnu aj v súčtových riadkoch prílohy č. 1 Bilancia príjmov a výdavkov štátneho rozpočtu na rok 2021 a v paragrafovom znení zákona o štátnom rozpočte na rok 2021 v § 1 v odsekoch 1 a 2. 2. V prílohe č. 2 Príjmy kapitol na rok 2021 sa v riadku Všeobecná pokladničná správa suma príjmov spolu „13 021 442 769“ znižuje o sumu 9 101 000 eur. Zmena príjmov v kapitole Všeobecná pokladničná správa sa premietne aj v riadku „Spolu“ v stĺpci „Príjmy spolu“. Ďakujem pekne, skončil som.